REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/34-21

25. februar 2021. godine

B e o g r a d

Z A P I S N I K

 TREĆE SEDNICE ODBORA ZA KOSOVO I METOHIJU

ODRŽANE 19. FEBRUARA 2021. GODINE

Sednica je održana u Maloj sali Doma Narodne skupštine sa početkom u 10,10 časova.

Sednicom je predsedavao mr Milovan Drecun, predsednik Odbora.

Sednici su prisustvovali članovi Odbora: Danijela Veljović, zamenik predsednika Odbora i članovi Odbora: Milica Obradović, Nenad Mitrović, Milan Savić, Miloš Terzić, Tamara Pilipović, Aleksandar Mirković, Rajko Kapelan, Slaviša Bulatović, Ljubomir Marić, , Đorđe Kosanić, Zvonimir Stević, kao i zamenici članova Odbora: Nebojša Bakarec, Đorđe Todorović i Žarko Bogatinović.

Sednici Odbora opravdano nisu prisustvovali članovi: Srbislav Filipović i Ilija Životić.

Pored članova i zamenika članova Odbora, sednici su prisustvovali predstavnici Kancelarije za Kosovo i Metohiju: Igor Popović, v.d. pomoćnika direktora Kancelarije za KiM; Dušica Nikolić, v.d. pomoćnika direktora Kancelarije za KiM; Svetlana Miladinov, v.d. pomoćnika direktora Kancelarije za KiM; Ivan Vujić, v.d. pomoćnika direktora Kancelarije za KiM; Jelena Stojković, v.d. pomoćnika direktora Kancelarije za KiM; Dejan Pavićević, v.d. pomoćnika direktora Kancelarije za KiM; Bojana Anđelković, šef kabineta direktora Kancelarije za KiM; Miloje Zdravković, pomoćnik direktora Kancelarije za koordinacione poslove u pregovaračkom procesu sa PIS u Prištini sa savetnicima: dr Sanja Arežina, Marko Antić, Milena Janićijević i Obren Vučenović i iz Kancelarije UN u Beogradu Jevgenij Razdorozni, službenik za politička pitanja.

Sednici Odbora su prisustvovali i načelnici upravnih okruga sa Kosova i Metohije, gradonačelnici i predstavnici privremenih organa opština sa Kosova i Metohije.

 Predsednik je u ime Odbora pozdravio sve prisutne i konstatovao kvorum za rad i odlučivanje. Na predlog predsednika Odbora, jednoglasno (petnaest „za“ glasova ) usvojen je sledeći:

D n e v n i r e d

1. Razmatranje Izveštaja o radu Kancelarije za Kosovo i Metohiju za period januar-decembar 2020. godine, koji je podnela Kancelarija za Kosovo i Metohiju (15 Broj 02-111/21-1 od 11. februara 2021. godine);
2. Informisanje Odbora o stanju u dijalogu Beograda i Prištine;
3. Razno.

Predsednik je obavestio prisutne da će se raditi u skladu se vremenom za raspravu definisanim članom 75. Poslovnika Narodne skupštine.

Po prvoj tački dnevnog reda, predsedavajući je dao reč Igoru Popoviću, v.d. pomoćnika direktora Kancelarije za Kosovo i Metohiju.

Igor Popović je po ovlašćenju direktora Kancelarije za Kosovo i Metohiju predstavio Izveštaj o radu Kancelarije za Kosovo i Metohiju za period januar-decembar 2020. godine.

Na samom početku Popović je rekao da je Kancelarija u oblasti pravosuđa i imovinsko pravnih pitanja u izveštajnom periodu redovno pružala pravnu pomoć licima sa boravištem na teritoriji AP Kosova i Metohije, kao i interno raseljenim licima, davanjem usmenih i pismenih pravnih saveta, obraćanje nadležnim organima Republike Srbije i obraćanje međunarodnim misijama. On je istakao da je pomoć vezana za imovinsko pravne, radno pravne odnose, sudsku zaštitu, ostavinu, socijalna pitanja, katastar i razne druge oblasti od značaja za lica sa teritorije Kosova i Metohije. Takođe je istakao da se veliki broj stranaka obraćao Kancelariji putem telefona lično, tako da je u velikom broju slučajeva pružena pravna pomoć bez otvaranja posebnih predmeta. Sva navedena pravna pomoć se od strane Kancelarije vrši potpuno besplatno, rekao je Popović, što olakšava položaj korisnika koji su najčešće u teškoj materijalnoj situaciji. Kancelarija je takođe nastavila sa pružanjem pomoći licima srpske i nealbanske nacionalnosti protiv kojih se od strane pravosuđa privremenih institucija samouprave na teritoriji Kosova i Metohije vode montirani krivični postupci za navodno počinjena teška krivična dela tokom oružanih sukoba na teritoriji Kosova i Metohije 1998. i 1999. godine, kao i za druga krivična dela po optužnicama koje su konstruisane u cilju vršenja pritiska za iseljavanje preostalog srpskog i nealbanskog stanovništva i sprečavanja povratka raseljenih. Finansiranje se vrši preko lokalnih samouprava na Kosovu i Metohiji na osnovu godišnjeg programa rasporeda korišćenja sredstava za pružanje pravne pomoći, usvojenog u februaru 2020. godine, zaključkom Vlade rekao je pomoćnik direktora Kancelarije.

 U daljem izlaganju Popović je rekao da je u izveštajnom periodu Kancelarija aktivno sarađivala sa projektom besplatne pravne pomoći koji se finansira iz IPARD sredstava u vrednosti od 2.951.630 evra. Projekat ima 4.987 slučajeva sa 5.783 klijenata fizičkih lica. Kancelarija je u izveštajnom periodu nastavila sa pružanjem pomoći SPC u cilju zaštite crkvene imovine na teritoriji AP Kosovo i Metohija, putem finansiranja rada Pravne službe Eparhije raško-prizrenske u cilju vođenja sudskih i upravih postupaka na teritoriji Kosova i Metohije za zaštitu i povraćaj imovine SPC na Kosovu i Metohiji i prikupljanju dokumentacije o imovini. Najveći primer ugrožavanja imovine SPC je izgradnja puta Dečani-Plav pored samog manastira Visoki Dečani tokom leta 2020. godine godine od strane privremenih institucija samouprave. Izgradnja je ugrožavala bezbednost manastira, usled čega je Pravna služba Eparhije pokrenula postupke i intervenisala kod međunarodnih organizacija na Kosovu i Metohiji protiv izgradnje navedenog puta i za vraćanje 24 hektara poseda manastira. Kancelarija je u izveštajnom periodu za tu namenu Pravnoj službi Eparhije izdvojila značajna sredstva.

Popović je naglasio da treba imati u vidu činjenicu da su pored ekonomskih teškoća, privredni subjekti sa teritorije AP Kosova i Metohije izloženi dugogodišnjim uzurpacijama imovine, teškoćama u prometu robe, kretanju ljudi, prekidu rada, protivpravnom privatizacijom sprovedenom od tzv. Kosovske agencije za privatizaciju i slično. Kancelarija je u izveštajnom periodu pružila stručnu pomoć privremenim organima opština na teritoriji na Kosovu i Metohiji u upravljanju poslovima iz nadležnosti lokalnih samouprava. Pružena je pravna pomoć jedinicama lokalne samouprave u vezi sa sudskim postupcima putem davanja usmenih informacija, tumačenja odredbi i pozitivnih propisa, kao i mišljenja na predloge vansudskih poravnanja. Stručnu pomoć Kancelarija je pružala i okruzima na teritoriji AP Kosovo i Metohija. Tokom epidemije korona virusa Kovid–19 i vanrednog stanja, proglašenog od strane Vlade Republike Srbije 15. marta 2020. godine, vršena je aktivna saradnja sa kriznim štabovima koje su organizovale lokalne samouprave na Kosovu i Metohiji. Kancelarija je za podršku jedinicama lokalne samouprave obezbedila uslove za njihovo nesmetano funkcionisanje putem kapitalnih transfera. Pomoćnik direktora je rekao da je, takođe, vršeno podsticanje razvoja poljoprivrede na teritoriji AP Kosovo i Metohija. Da bi se omogućio kvalitetniji život i stvaranje uslova za opstanak i ostanak, u smislu obezbeđenja bržeg i efikasnijeg načina za podizanje sektora privrede, na predlog Kancelarije, usvojen je program raspodele i korišćenje podsticajnih sredstava za razvoj poljoprivrede na području AP Kosovo i Metohija za 2020. godinu, čime su postignuti rezultati u nabavci više desetina jedinica krupne i sitne poljoprivredne mehanizacije i opreme za potrebe poljoprivrednih domaćinstava za područje opštine Gnjilane, Obilić, Peć, Priština i Zubin Potok. Uspešno je organizovan nastup proizvođača vina i turističkih organizacija sa prostora AP KiM na međunarodnom sajmu vina i turizma. Podržano je i održavanje drugih manifestacija koje za cilj imaju promociju poljoprivrednih kapaciteta, kao što je podrška članovima pčelarskih udruženja sa područja Kosova i Metohije. Pružena je pomoć u realizaciji prolećne i jesenje setve povratničkim zajednicama u opštinama Klina, Istok, Peć, Vučitrn, Prizren, Novo Brdo, Uroševac, Srbica i Orahovac. U izveštajnom periodu Kancelarija je na teritoriji AP Kosova i Metohije izdvojila značajna sredstva u cilju rekonstrukcije i sanacije, održavanja i uređenja putne infrastrukture, za održavanje kanalizacionih, vodovodnih i elektroenergetskih mreža. Od velike je važnosti i projekat izgradnje zdravstveno-turističkog kompleksa Rajska banja u banjskoj opštini Zvečan, naglasio je Popović i dodao da je pružana pomoć regionalnom vodovodu „Gazivode“ u cilju nesmetanog vodosnabdevanja tri opštine na severu KiM, a da je u toku izgradnja još jednog stacionara, za koji su obezbeđena i preneta sredstva opštini Zvečan. On je rekao da je pružana pomoć u funkcionisanju JP za informisanje „Mreža Most“ . U cilju podrške održivom povratku i ostanku na teritoriji KiM, Kancelarija je u izveštajnom periodu sprovodila niz aktivnosti u oblasti izgradnje i rekonstrukcije stambenih, javnih i infrastrukturnih objekata na teritoriji AP Kosovo i Metohija, u skladu sa programom raspodele i korišćenja sredstava radi podrške izgradnje i rekonstrukcije stambenih, javnih i infrastrukturnih objekata, koji je usvojen zaključkom Vlade Republike Srbije januara 2020. godine. Takođe je vršena izgradnja stambenih zgrada kroz realizaciju četiri projekta na teritoriji opštine Leposavić, Kosovska Mitrovica i Zvečan. Vršena je obnova objekata predškolskih ustanova, osnovnih i srednjih škola, visokoškolskih ustanova i učeničkih i studentskih domova, izgradnja i rekonstrukcija, adaptacija i sanacija objekata zdravstvenih ustanova. Kancelarija je vršila poslove u oblasti međunarodne saradnje i saradnje sa međunarodnim misijama na teritoriji AP Kosovo i Metohija. Vršena je zaštita kulturne baštine, podrška Srpskoj pravoslavnoj crkvi i ostalim kulturnim aktivnostima. Redovno su praćeni izveštaji Koordinacionog tela MUP za KiM o etnički motivisanim napadima na Srbe i druge nealbance na teritoriji AP Kosovo i Metohija. Urađene su detaljne statističke analize incidenata na teritoriji, mesečni pregledi izvršenih napada, a na osnovu tih podataka sačinjene su informacije koje su dostavljane relevantnim institucijama Republike Srbije. Kancelarija je takođe obezbedila podršku javnim službama u izveštajnom periodu, obrazovnih, zdravstvenih institucija, organizacija civilnih društava i sportskih organizacija., putem Programa rasporeda i korišćenja finansijskih sredstava iz januara 2020. godine. Kontinuirano se rešava problem prevoza učenika na teritoriji AP Kosovo i Metohija za opštine Kosovska Kamenica, Gnjilane, Kosovska Mitrovica, Vučitrn, Istok, Peć i Uroševac.U oblasti socijalne pomoći na teritoriji Kosova i Metohije pružana je pomoć socijalno najugroženijem stanovništvu: porodicama povratnika, porodicama otetih i nestalih lica, jednokratne pomoći i pomoći korisnicima narodnih kuhinja. Popović je u daljem izlaganju istakao da su u izveštajnom periodu vršene aktivnosti u oblasti pregovaračkog poglavlja 35. Kancelarija je u ovom periodu vršila poslove najviše vezane za obavljanje dijaloga koji je imao duži zastoj, tačnije od novembra 2018. godine nezakonitim uvođenjem carinskih taksi od strane Prištine na robu iz centralne Srbije. Pregovori uz posredovanje EU su formalno obnovljeni tek jula 2020. godine i uz naglašenu promenjivu dinamiku vodili tokom čitavog izveštajnog perioda. Ti razgovori su prethodno obuhvatali implementaciju prethodno postignutih sporazuma u dijalogu, ali otvorene su i nove teme. Tema nestalih, tema interno raseljenih lica i ekonomska saradnja po kojima je došlo do načelnog približavanja stavova. U kasnijoj fazi došlo je i do pokretanje pregovora po pitanju imovine i finansijskih potraživanja, međusobnih finansijskih potraživanja, ali u tim oblastima do danas nije ostvaren apsolutni nikakav pomak, rekao je Popović.

Nakon prezentovanja, predsedavajući se zahvalio pomoćniku direktora Kancelarije na iscrpnom izlaganju, otvorio diskusiju po ovoj tački dnevnog reda i predstavnicima Kancelarije za KiM uputio nekoliko pitanja i predloga. Prvo pitanje se odnosilo na informaciju o podnosiocima zahteva prištinske strane za posete, njihove pozicije u privremenim institucijama samouprave, kao i šta je navedeno kao svrha njihove posete. Drugo je bila molba Kancelariji da u što kraćem roku pripremi informaciju za Odbor, koja se odnosi na kršenje ljudskih prava i sloboda Srba na KiM i ugrožavanje njihove bezbednosti, imovine, diskriminacije, sve sa konkretnim podacima, kako bi poslanici mogli da koriste te podatke i informacije u razgovorima i međunarodnim kontaktima. Predsedavajući je predložio održavanje zajedničkog sastanka sa direktorom Kancelarije i njegovim saradnicima na temu prezentovanja međunarodnoj zajednici informacija, činjenica, dokaza o zločinima koje je počinila teroristička OVK do kojih je došla Radna grupa. On je rekao da se u narednom periodu mora ozbiljnije raditi na upoznavanju međunarodne zajednice sa užasnim zločinima i brutalnim etničkim čišćenjem koje je počinila teroristička OVK, kako ne bi nadvladala lažna slika koju Priština snažno plasira kroz međunarodnu kampanju. Drecun je obavestio prisutne da je pre dva dana imao sastanak sa predsednikom Komiteta državne Dume Ruske Federacije gospodinom Sluckim, koji mu je u nekoliko navrata govorio o spremnosti ruske strane da pruži svu vrstu humanitarne pomoći srpskom narodu na KiM. Uz pretpostavku da Kancelarija već ima kontakte sa njima, rekao je da je ovo dodatno ohrabrenje da se preko zvaničnih kontakata i preko Ministarstva spoljnih poslova i Ruske ambasade u Srbiji, obezbedi veća količina humanitarne pomoći od strane Ruske Federacije. Predsednik Odbora je na kraju diskusije zatražio bliže pojašnjenje u vezi približavanja stavova po pitanju nestalih, interno raseljenih i ekonomske saradnje.

Zvonko Stević je na početku obraćanja pozdravio prisutne i uputio čestitke Srpskoj listi na ubedljivoj pobedi na prostoru Kosova i Metohije povodom proteklih izbora na KiM uz jasnu poruku i podršku državnog rukovodstva, koje vodi brigu o zaštiti nacionalnih državnih interesa na prostoru Kosova i Metohije. On je naglasio da je ta podrška i poruka dvosmerna. Na osnovu ukupnih finansijskih ulaganja, koja su prezentovana u Izveštaju, jasno je da je državnom rukovodstvu izuzetno stalo da sačuva prostor Kosova i Metohije i srpsku zajednicu, kao i ostali nealbanski živalj na KiM. Istovremeno je srpski narod na prostoru Kosova i Metohije pokazao kome veruje, čiju politiku podržava i za šta se zalaže, naglasio je Stević. On je ukazao na značajna sredstva koja se na godišnjem nivou opredeljuju iz budžeta Republike Srbije, kao i primedbu na njihovu preraspodelu. Zatražio je pojašnjenja vezano za sudske sporove uz pretpostavku da se radi o radno-pravnim sporovima. Kada je u pitanju broj povrataka raseljenih lica, Stević je rekao da je međunarodna zajednica pala na ispitu, jer se od ukupno 250 hiljada Srba koji su napustili prostor Kosova i Metohije, u periodu od 2000. do 2019. godine vratilo svega 15.631 lice. On je rekao da pored problema bezbednosti, svakodnevnih pritisaka, napada na pojedince, na one koji su se vratili, imovinsko-pravni odnosi, izražena je pojava prodaje srpskih imanja, posebno u centralnom delu. Stević je još istakao problem zapošljavanja i ukazao na potrebu sistemskog rešavanja ovog pitanja.

Dejan Pavićević je izneo nekoliko pojašnjenja u vezi pitanja postavljenih u diskusiji po prvoj tački dnevnog reda. Što se tiče zahteva za posete, rekao je da je bilo po četiri sa obe strane i po dve realizovane, a dve odbijene. Kada je u pitanju prištinska strana, rekao je da su se dve odbijene odnosile na zahteve tzv. ministarke inostranih poslova Kosova, koje su za cilj imale isključivo provokaciju.

 Igor Popović je dao odgovarajuća pojašnjenja vezana za sudske sporove i rekao da se radi o dugogodišnjim sporovoima, kao i da Kancelarija ulaže maksimum u njihovo rešavanje. Što se tiče povratka raseljenih, ukazao je na opstrukcije Prištine, na zastrašivanje, imovinsku uzurpaciju i naglasio da je„Sunčana dolina“, naselje takvog tipa, koje treba da pomogne povratku. Kada je u pitanju zapošljavanje, Popović je rekao da će se ulagati u privredne aktivnosti, da će se ljudi zapošljavati po osnovu razvoja privrede i poljoprivrede, kao i da će se zapošljavati u javnim institucijama, u javnom sektoru, sve u skladu sa održivim finansijskim mogućnostima.

Pošto više nije bilo prijavljenih za diskusiju, predsedavajući je stavio na glasanje prihvatanje Izveštaja o radu Kancelarije za Kosovo i Metohiju za period januar-decembar 2020. godine, koji je podnela Kancelarija za Kosovo i Metohiju. Odbor je jednoglasno (15 glasova „za“) prihvatio Izveštaj o radu Kancelarije za Kosovo i Metohiju za period januar-decembar 2020. godine, koji je podnela Kancelarija za Kosovo i Metohiju (15 Broj 02-111/21-1 od 11. februara 2021. godine).

Predsednik je obavestio prisutne da će Odbor, na osnovu čl. 59. i 229. Poslovnika Narodne skupštine, podneti Izveštaj Narodnoj skupštine o prihvatanju Izveštajao radu Kancelarije za Kosovo i Metohiju za period januar – decembar 2020. godine, koji je podnela Kancelarija za Kosovo i Metohiju.

Po drugoj tački dnevnog reda predsedavajući je dao reč Miloju Zdravkoviću, pomoćniku Kancelarije za koordinacione poslove u pregovaračkom procesu sa privremenim institucijama samouprave u Prištini.

Miloje Zdravković je najpre podsetio da se dijalog Beograda i Prištine praktično od 2017. godine nalazi u hroničnoj krizi, a ta kriza je prouzrokovana odbijanjem Prištine da ispuni preuzete obaveze. Prvi sporazum o normalizaciji odnosa koji je potpisan 19. oktobra 2013. godine u prvih šest tačaka reguliše formiranje zajednice srpskih opština, pri čemu Priština nijednu od ovih šest tačaka nije ispunila, što i predstavlja osnovni problem u nastavku dijaloga. Poglavlje 35. njegovo otvaranje i dalji postupak po ovom poglavlju nije moguć do potpune primene prvog sporazuma o normalizaciji odnosa. Osim odbijanja Prištine da ispuni obaveze iz sporazuma, Zdravković je rekao da smo se od 2018. do aprila 2020. godine suočili sa problemom taksi, tj. kada su privremene institucije samouprave u Prištini uvele taksu na robu iz centralne Srbije u visini od 100%, koju su tokom 2019. godine preimenovale u tzv. postepenu primenu reciprociteta. U aprilu 2020. godine EU je imenovala specijalnog izaslanika za dijalog Beograda i Prištine, slovačkog diplomatu, gospodina Miroslava Lajčaka, čijim imenovanjem je praktično ponovo otpočet dijalog Beograda i Prištine. Glavni preduslov za početak dijaloga Beograda i Prištine predstavljala je smena članova privremenih institucija samouprave u Prištini, što je izvršeno već u junu 2020. godine, formiranjem Vlade Abdulaha Hotija. Od tada pa do kraja 2020. godine održano je ukupno 11 rundi pregovora. Ono što karakteriše nastavak dijaloga između Beograda i Prištine jeste promena metodologije. To znači da se sve što smo do sada u dogovoru sa Prištinom postigli, stavlja se sa strane, posebno one odredbe koje Priština nije sprovela. Usmeravamo se na rad po nekom sveobuhvatnom sporazumu, koji bi trebalo da reši i ovo što nije do sada Priština ispunila plus dobijamo dodatne zahteve, rekao je Zdravković. Postignuta je načelna saglasnost, ali nije postignut nikakav dogovor i ništa nije zvanično potpisano. Kada je reč o nestalima, naša strana je za svaku saradnju, naglasio je i dodao da je naša strana zahtevala otvaranje arhive, tj. dnevnika OVK, pri čemu su oni demantovali postojanje takvih dokumenata, iako su ista dostupna njihovim institucijama. Osim pitanja nestalih i interno raseljenih i ekonomske saradnje, od septembra pa do decembra 2020. godine, vođeni su razgovori o imovini i finansijskim potraživanjima. Kada je reč o implementaciji do sada dogovorenih sporazuma, postoji pomak, u IBM-u i slobodi kretanja, pomak u smislu da je zajednička tačka prelaska Merdare proglašena za deo zelenih koridora, čime je omogućen slobodan i brži protok robe, ali istovremeno postoje brojni problemi u implementaciji sporazuma, poput policije, civilne zaštite, pravosuđa i slično. Na kraju izlaganja, Zdravković je naglasio da se Kancelarija suočava u nastavku dijaloga sa stalnim pokušajima Prištine da pomenute teme iz dijaloga, pokušava da izmesti iz dijaloga Beograd i Priština u različite regionalne inicijative, poput Sporazuma CEFTA, Sporazuma o regionalnoj saradnji, transportnoj zajednici i slično, na taj način što bi Priština načelno postigla saglasnost sa nekom od članica ove regionalne organizacije, pre svega Albanijom i onda, po tom sistemu, postignuti sporazum, zahtevati da sve ostale članice poštuju na isti način.

Nakon izlaganja Miloja Zdravkovića, predsedavajući je otvorio diskusiju po drugoj tački dnevnog reda. Za reč se javio Nebojša Bakarec.

Nebojša Bakarec je podsetio na stanje dijaloga u vreme petomesečne Kurtijeve vlasti i izrazio bojazan da će Srbija u predstojećem periodu biti u nepredvidivim iskušenjima, zavisno od toga da li će Bajdenova administracija podržati Kurtija, odnosno ako Kurti bude izabran za sledećeg predsednika Vlade. On sada ima 56 poslanika, dok se očekuje veći broj, s obzirom da se još prebrojavaju glasovi dijaspore, rekao je Bakarec. U daljem izlaganju govorio je o Kurtijevoj agendi, koja podrazumeva ujedinjenje Albanije i lažne države Kosovo, a Srbe kao remetilački faktor u toj nameri. Onemogućavanje povratka raseljenih je deo njegove agende, otimanje srpske privatne i državne imovine i srpskog kulturnog nasleđa, kao i teritorijalne pretenzije na Preševsku dolinu, rekao je Bakarec.

Pošto po drugoj tački više nije bilo prijavljeno za diskusiju, prešlo se na rad po trećoj tački „Razno“.

Predsedavajući je po tački „Razno“ obavestio Odbor da je između dve sednice narodni poslanik Svetozar Andrić podneo ostavku na mesto člana Radne grupe za prikupljanje činjenica i dokaza u rasvetljavanju zločina nad pripadnicima srpskog naroda i ostalih nacionalnih zajednica na Kim. U skladu sa ostavkom, predsedavajući je stavio na glasanje Odluku o izmeni odluke o obrazovanju Radne grupe, koju je Odbroj jednoglasno (sa 15 glasova „za“) usvojio.

Predsedavajući je Odboru predložio usvajanje Odluke o načinu rada Radne grupe, koju je Odbor jednoglasno (sa 15 glasova „za“) usvojio.

 Pošto po tački „Razno“ nije bilo prijavljenih za diskusiju, predsedavajući se zahvalio prisutnima na saradnji i zaključio rad treće sednice Odbora.

 Sednica je završena u 12,00 časova.

 Sastavni deo ovog zapisnika čini prepis obrađenog tonskog snimka, vođen na sednici Odbora.

 SEKRETAR ODBORA PREDSEDNIK ODBORA

 Vesna Matić Vukašinović mr Milovan Drecun